b'\n_START_ARTICLE_\nLeonas Ulevi\xc4\x8dius\n_START_PARAGRAPH_\nLeonas Ulevi\xc4\x8dius (1935 m. rugs\xc4\x97jo 21 d. Kazl\xc5\xb3 R\xc5\xabdoje \xe2\x80\x93 2000 m. spalio 7 d.) \xe2\x80\x93 pedagogas, choro dirigentas.\n_START_SECTION_\nBiografija\n_START_PARAGRAPH_\n1944\xe2\x80\x931945 m. mok\xc4\x97si Kazl\xc5\xb3 R\xc5\xabdos vidurin\xc4\x97je mokykloje, 1962\xe2\x80\x931967 m. choro dirigavimo mok\xc4\x97si Kauno Juozo Gruod\xc5\xbeio muzikos technikume (d\xc4\x97st. Vladas Balsys ir Jonas Janu\xc5\xa1kevi\xc4\x8dius). 1981\xe2\x80\x931986 m. neakivaizdiniu b\xc5\xabdu muzik\xc4\x85 studijavo Lietuvos valstybin\xc4\x97s konservatorijos Klaip\xc4\x97dos fakultetuose (dirigavim\xc4\x85 d\xc4\x97st\xc4\x97 Genovait\xc4\x97 Maironien\xc4\x97-Gokait\xc4\x97)._NEWLINE_1960\xe2\x80\x931962 m. \xe2\x80\x93 Kauno valstybinio muzikinio teatro choro artistas, miesto 7-osios vidurin\xc4\x97s mokyklos muzikos mokytojas, akordeonist\xc5\xb3 orkestro vadovas. 1960\xe2\x80\x931963 m. \xe2\x80\x93 Kauno dail\xc4\x97s ir bald\xc5\xb3 kombinato vyr\xc5\xb3 choro ir moter\xc5\xb3 vokalinio ansamblio vadovas. 1962\xe2\x80\x931972 m. Kauno miesto kult\xc5\xabros nam\xc5\xb3 direktorius. 1965\xe2\x80\x931971 m. Rok\xc5\xb3 (Kauno raj.) a\xc5\xa1tuonmet\xc4\x97s mokyklos vaik\xc5\xb3 choro, 1964\xe2\x80\x931967 m. 22-osios Kauno profesin\xc4\x97s technikos mokyklos moksleivi\xc5\xb3 chor\xc5\xb3 vadovas._NEWLINE_Nuo 1971 m. \xe2\x80\x93 Kauno 32-osios (nuo 1995 m. Viktoro Kuprevi\xc4\x8diaus) vidurin\xc4\x97s mokyklos muzikos ir dainavimo mokytojas bei chor\xc5\xb3 vadovas. Jaunu\xc4\x8di\xc5\xb3 ir jauni\xc5\xb3 didelius chorus pareng\xc4\x97 1977 m. respublikinei moksleivi\xc5\xb3 dain\xc5\xb3 \xc5\xa1ventei \xe2\x80\x93 jaunu\xc4\x8di\xc5\xb3 choras tapo konkurso laureatu, o jauni\xc5\xb3 choras laureato vard\xc4\x85 peln\xc4\x97 1980 m. respublikin\xc4\x97s dain\xc5\xb3 \xc5\xa1vent\xc4\x97s konkurse. Jauni\xc5\xb3 chor\xc4\x85 pareng\xc4\x97 1985 m. respublikinei dain\xc5\xb3 \xc5\xa1ventei, 1990 m. Lietuvos tautinei dain\xc5\xb3 \xc5\xa1ventei ir 1994 m. I Pasaulio lietuvi\xc5\xb3 dain\xc5\xb3 \xc5\xa1ventei Lietuvoje, taip pat 1997 m. Lietuvos moksleivi\xc5\xb3 dain\xc5\xb3 \xc5\xa1ventei Vilniuje \xe2\x80\x93 dalyvauta konkurse. Choras yra 1990 ir 1991 m. vaik\xc5\xb3 ir jaunimo chor\xc5\xb3 festivalio \xe2\x80\x9eDainuok, jaunoji Lietuva\xe2\x80\x9c konkurso laureatas. Pedagogo i\xc5\xa1mokyti solistai ir vokaliniai ansambliai buvo nuolatiniai respublikini\xc5\xb3 \xe2\x80\x9eDain\xc5\xb3 dainel\xc4\x97s\xe2\x80\x9c konkurs\xc5\xb3 laureatai ir diplomantai. 1982 m. mokykloje \xc4\xafrengtas pavyzdingas muzikos kabinetas, nuo 1989 m. \xc4\xafvestas sustiprintas chorinis dainavimas. Mokykloje vis\xc4\x85 laik\xc4\x85 dirbama su vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3 bei mi\xc5\xa1riuoju chorais \xe2\x80\x93 pastarasis 1997 m. Lietuvos moksleivi\xc5\xb3 ir 1998 m. II Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Vilniuje dalyvis. 1994 m. vaik\xc5\xb3 choras pasivadino \xe2\x80\x9eAkordo\xe2\x80\x9c vardu. Jis koncertavo Lietuvoje, Lenkijoje, Norvegijoje, \xc5\xa0vedijoje, Vengrijoje, Pranc\xc5\xabzijoje, Vokietijoje ir \xc4\x8cekijoje. 1997 m. vasario 1 d. choras pastat\xc4\x97 V. Kuprevi\xc4\x8diaus vaiki\xc5\xa1k\xc4\x85 oper\xc4\x85 \xe2\x80\x9e\xc5\xbdiogas ir skruzd\xc4\x97\xe2\x80\x9c, parengtas 1998 m. II Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_1980\xe2\x80\x931985 m. ir 1991\xe2\x80\x931994 m. buvo vaik\xc5\xb3 folklorinio ansamblio \xe2\x80\x9eTututis\xe2\x80\x9c vokalo vadovas. Yra pareng\xc4\x99s per 50 \xc4\xafvairi\xc5\xb3 muzikos mokymo priemoni\xc5\xb3, vadovauja seminarams, veda atviras muzikos pamokas Lietuvos ir u\xc5\xbesienio pedagogams, dalyvauja mokslin\xc4\x97se konferencijose, ra\xc5\xa1o spaudoje ir recenzuoja muzikos vadov\xc4\x97lius._NEWLINE_Nuo 1982 m. \xe2\x80\x93 Kauno miesto muzikos mokytoj\xc5\xb3 metodin\xc4\x97s tarybos pirmininkas; 1986 m. suteiktas muzikos mokytojo eksperto vardas. Nuo 1989 m. \xe2\x80\x93 Lietuvos chor\xc5\xb3 s\xc4\x85jungos narys, nuo 1995 m. \xe2\x80\x93 Kauno miesto choro meno tarybos narys ir muzikos mokytoj\xc5\xb3 kvalifikacin\xc4\x97s komisijos \xc4\xafgaliotinis Lietuvos rajonams ir miestams, nuo 1996 m. \xe2\x80\x93 Lietuvos muzikos mokytoj\xc5\xb3 asociacijos tarybos ir Lietuvos muzik\xc5\xb3 draugijos narys. Respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 \xc5\xbeiuri pirmininkas arba narys._NEWLINE_Nuo 1970 m. \xe2\x80\x93 Kauno miesto dain\xc5\xb3 \xc5\xa1ven\xc4\x8di\xc5\xb3 organizatorius, dirigentas ir vyr. dirigentas, 1990 m. \xe2\x80\x93 Lietuvos vaik\xc5\xb3 ir jaunimo festivalio \xe2\x80\x9eDainuok, jaunoji Lietuva\xe2\x80\x9c meno vadovas ir vyr. dirigentas. Dirigavo 1992 m. Norvegijoje (Bergeno mieste) vykusiame vaik\xc5\xb3 meno festivalyje, 1993 m. \xe2\x80\x93 Lietuvos jaunimo ma\xc5\xbeojoje dain\xc5\xb3 \xc5\xa1vent\xc4\x97je Vilniuje, 1994 m. \xe2\x80\x93 Vilkavi\xc5\xa1kio rajono dain\xc5\xb3 \xc5\xa1vent\xc4\x97je, 1994 m. \xe2\x80\x93 I Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje, 1997 m. \xe2\x80\x93 respublikiniame moksleivi\xc5\xb3 festivalyje \xe2\x80\x9eBaltijos bangel\xc4\x97s\xe2\x80\x9c Palangoje ir 1997 m. \xe2\x80\x93 Lietuvos moksleivi\xc5\xb3 dain\xc5\xb3 \xc5\xa1vent\xc4\x97se Vilniuje. 1997 m. pedagogas apdovanotas Gedimino 1-ojo laipsnio medaliu._NEWLINE_Mir\xc4\x97 2000 m. spalio 7 d. Palaidotas Kauno Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'